Judecătorul sloven Marko Bosnjak a fost ales preşedinte al Curţii Europene a Drepturilor Omului (CEDO), urmând să o înlocuiască pe irlandeza Siofra O'Leary, a anunţat instanţa cu sediul la Strasbourg, transmite AFP, conform Agerpres.
Bosnjak, în vârstă de 50 de ani, care este vicepreşedinte al CEDO din noiembrie 2022, îşi va prelua noua funcţie pe 2 iulie. Acesta a fost consilier al Curții Constituționale slovene între 2002 și 2008, iar ulterior a fost profesor asociat și lector în cadrul a două facultăți de sub cupola Universității din Ljubljana.
Durata mandatului său nu a fost precizată; în mod normal preşedintele CEDO este ales pentru cel mult trei ani, dar judecătorii nu pot rămâne mai mult de nouă ani în cadrul tribunalului, iar cum Bosnjak activează la CEDO din 2016, mandatul său ar urma să ia sfârşit anul viitor, menţionează AFP.
În acelaşi timp, judecătorul norvegian Arnfinn Bardsen a fost ales luni vicepreşedinte al CEDO.
Sursa foto: Shutterstock.com
Te-ar putea interesa și: